ธปท.เล็งเพิ่มจุด แลกธนบัตรเก่า
ธปท.เตรียมหารือ ออมสินไปรษณีย์ ให้เป็นตัวแทนรับแลกธนบัตรเก่าและชำรุด
16 เม.ย. 2555

ธปท.เตรียมหารือ ออมสินไปรษณีย์ ให้เป็นตัวแทนรับแลกธนบัตรเก่าและชำรุด 
นายนพพร ประโมจนีย์ ผู้ช่วยผู้ว่าการสายออกบัตรธนาคาร ธนาคารแห่งประเทศไทย (ธปท.) กล่าวว่า ประชาชนได้ร้องเรียนในเรื่องการรับแลกธนบัตรเก่าและธนบัตรชำรุดที่ ธปท.ให้ประชาชนแลกได้ที่สาขาของธนาคารพาณิชย์และธนาคารออมสินทั่วประเทศ แทนที่จะให้แลกได้ที่ ธปท.เท่านั้น แต่ประชาชนร้องเรียนว่าไม่ได้รับความสะดวก
ทั้งนี้ เป็นเพราะธนาคารไม่แน่ใจในธนบัตรที่ประชาชนมาแลกว่าเป็นของจริงหรือปลอม โดยเฉพาะธนบัตรใบละ 1,000 บาท จะต้องส่งมาให้ ธปท.ตรวจสอบก่อน จึงทำให้ประชาชนไม่ได้เงินทันทีที่มาขอแลกเงิน โดยเฉพาะช่วงน้ำท่วมจะมีเรื่องร้องเรียนมากเป็นพิเศษ
สำหรับเหตุผลที่ ธปท.ให้ธนาคารออมสินเป็นตัวแทนจ่ายแลกธนบัตรเก่าและชำรุดนั้น ก็มีส่วนทำให้ประชาชนจำนวนมากสามารถใช้บริการแลกธนบัตรชำรุดได้ง่ายขึ้น เพราะธนาคารมีสาขากระจายอยู่ทั่วประเทศ จากเดิมที่การรับแลกธนบัตรเก่าและธนบัตรชำรุดจะต้องเดินทางมาแลกได้ที่ ธปท.เท่านั้น 
“กรณีที่ได้รับเงินแลกคืนล่าช้าส่วนหนึ่งอาจจะเป็นเพราะธนบัตรมีราคาสูง เช่น 1,000 หรือ 100 บาทขึ้นไป ทำให้บางกรณีทางออมสินต้องส่งธนบัตรมาให้ธปท.ตรวจสอบก่อน เพราะเขาเองอาจไม่มั่นใจในการดูธนบัตรชำรุด หรือธนบัตรปลอม แต่คงต้องมีการหารือกันในเร็วๆ นี้ เพื่อช่วยลดอุปสรรคที่เกิดขึ้นในกระบวนการรับแลกธนบัตร” นายนพพรกล่าว
นายนพพร กล่าวว่า เพื่ออำนวยความสะดวกให้กับประชาชนในเรื่องนี้ได้มากขึ้น ธปท.กำลังจะเจรจากับหน่วยงานอื่นๆ เช่น บริษัท ไปรษณีย์ไทย เพื่อให้มารับทำหน้าที่เป็นตัวแทนในการรับแลกธนบัตรชำรุดให้ ธปท.เพิ่มเติมด้วย แต่ในขณะนี้ยังอยู่ในขั้นตอนของการเจรจา 
“ธปท.จะไม่นำงานกลับมาทำเอง เพราะ ธปท.มีสำนักงานสาขาไม่กี่แห่ง” นายนพพร กล่าว